RIALACHÁN (AE) 2022/476 ÓN gCOIMISIÚN

an 24 Márta 2022

lena leasaítear Iarscríbhinní II, III agus IV a ghabhann le Rialachán (CE) Uimh. 396/2005 ó Pharlaimint na hEorpa agus ón gComhairle a mhéid a bhaineann le huasleibhéil iarmhar le haghaidh aigéad aicéiteach, asocsastróibine, beinsivindéfhluipire, ciantrainileapróil, ciofluifeanaimíde, eimimeictine, flutolainile, sulfar aoil, maltaideistrine agus prócuineaisíde i dtáirgí áirithe nó ar tháirgí áirithe

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (CE) Uimh. 396/2005 ó Pharlaimint na hEorpa agus ón gComhairle an 23 Feabhra 2005 maidir le huasleibhéil iarmhar lotnaidicídí i mbia agus i mbeatha de bhunadh plandaí nó de bhunadh ainmhíoch nó ar bhia agus ar bheatha den sórt sin agus lena leasaítear Treoir 91/414/CEE ón gComhairle (1), agus go háirithe Airteagal 5(1) agus Airteagal 14(1)(a) de,

De bharr an mhéid seo a leanas:

(1) I gcás asocsastróibine, beinsivindéfhluipire, ciantrainileapróil, ciofluifeanaimíde, flutolainile agus prócuineaisíde, leagadh síos uasleibhéil iarmhar (“MRLanna”) in Iarscríbhinn II a ghabhann le Rialachán (CE) Uimh. 396/2005. I gcás eimimeictine, leagadh MRLanna síos i gCuid A d’Iarscríbhinn III a ghabhann leis an Rialachán sin. Cuimsítear aigéad aicéiteach, sulfar aoil agus maltaideistrin in Iarscríbhinn IV a ghabhann le Rialachán (CE) Uimh. 396/2005.

(2) I gcomhthéacs nós imeachta maidir le húdarú a dhéanamh ar úsáid táirge cosanta plandaí ina bhfuil an tsubstaint ghníomhach beinsivindéfhluipir ar “luibheanna agus bláthanna inite”, oinniúin earraigh/scailliún, ciobúil agus cainneanna, cuireadh dhá iarratas isteach i gcomhréir le hAirteagal 6(1) de Rialachán (CE) Uimh. 396/2005 ina n-iarradh na MRLanna atá ann cheana a mhodhnú.

(3) A mhéid a bhaineann le ciantrainileapról, cuireadh iarratas isteach i gcomhréir le hAirteagal 6(1) de Rialachán (CE) Uimh. 396/2005 ina n-iarradh na MRLanna atá ann cheana a mhodhnú i leith ológa boird agus ológa le haghaidh táirgeadh ola. A mhéid a bhaineann le ciofluifeanaimíd, cuireadh isteach iarratas den sórt sin le haghaidh sméara dubha agus sútha craobh (iad dearg agus buí). A mhéid a bhaineann le heimimeictin, cuireadh isteach iarratas den sórt sin le haghaidh torthaí póma, aibreoga, silíní (iad milis), “spionáistí agus duilleoga comhchosúla” agus “insiltí luibhe ó dhuilleoga agus luibheanna”. A mhéid a bhaineann le prócuineaisíd, cuireadh isteach iarratas den sórt sin le haghaidh fraochán agus mónóg.

(4) A mhéid a bhaineann le hasocsastróibin, cuireadh isteach dhá iarratas ar lamháltais allmhairiúcháin de bhun Airteagal 6(2) agus (4) de Rialachán (CE) Uimh. 396/2005 a mhéid a bhaineann le húsáid na substainte sin sa Bhrasaíl ar mhangónna agus sa Cholóim ar thorthaí pailme ola chomh maith leis a mhéid a bhaineann le húsáid flutolainile i Stáit Aontaithe Mheiriceá ar phiseanna talún. Deir na hiarratasóirí go n-eascraíonn iarmhair a sháraíonn na MRLanna atá i Rialachán (CE) Uimh. 396/2005 as úsáid údaraithe na substaintí sin ar na barra sin sna tíortha sin agus go bhfuil gá le MRLanna níos airde chun bacainní trádála ar allmhairiú na mbarr sin a sheachaint.

(5) I gcomhréir le hAirteagal 8 de Rialachán (CE) Uimh. 396/2005, rinne na Ballstáit lena mbaineann meastóireacht ar na hiarratais uile a luaitear thuas agus cuireadh na tuarascálacha meastóireachta ar aghaidh chuig an gCoimisiún.

(6) Rinne an tÚdarás Eorpach um Shábháilteacht Bia (“an tÚdarás”) measúnú ar na hiarratais agus ar na tuarascálacha meastóireachta, agus rinne sé scrúdú go háirithe ar na rioscaí atá ann do thomhaltóirí agus, i gcás inarb ábhartha, d’ainmhithe, agus thug sé tuairimí réasúnaithe faoi na MRLanna atá beartaithe (2). Chuir sé na tuairimí sin ar aghaidh chuig na hiarratasóirí, chuig an gCoimisiún agus chuig na Ballstáit agus chuir sé ar fáil don phobal iad.

(7) A mhéid a bhaineann le heimimeictin, chinn an tÚdarás nach raibh na sonraí a cuireadh isteach i gcás “torthaí póma” leordhóthanach le MRLanna nua a shocrú. A mhéid a bhaineann le gach iarratas eile, chinn an tÚdarás gur comhlíonadh na ceanglais go léir maidir le hiomláine na sonraí a cuireadh isteach, agus go raibh na modhnuithe ar na MRLanna a d’iarr na hiarratasóirí inghlactha i dtaca le sábháilteacht na dtomhaltóirí ar bhonn measúnú ar theagmháil le tomhaltóirí i gcás 27 ngrúpa tomhaltóirí Eorpacha sonracha. Chuir an tÚdarás san áireamh an fhaisnéis is déanaí ar airíonna tocsaineolaíocha na substaintí. Léiríodh nach baol do dhuine an iontógáil laethúil inghlactha a shárú, ná an ghéardháileog thagartha a shárú, de bharr ceachtar den dá rud seo: teagmháil ar feadh a shaoil leis na substaintí sin trí chaitheamh na dtáirgí bia go léir a bhféadfaidís a bheith iontu, ná teagmháil ghearrthéarmach trí go leor de na táirgí lena mbaineann a chaitheamh.

(8) Cuireadh aigéad aicéiteach, sulfar aoil agus maltaideistrin go sealadach mar chuid d’Iarscríbhinn IV a ghabhann le Rialachán (CE) Uimh. 396/2005 go dtí go gcuirfí an mheastóireacht orthu i gcrích faoi Threoir 91/414/CEE ón gComhairle (3) nó faoi Rialachán (CE) Uimh. 1107/2009 ó Pharlaimint na hEorpa agus ón gComhairle (4). Rinne an tÚdarás meastóireacht ar na substaintí sin, agus chinn sé nach bhfuil gá le MRLanna le haghaidh aigéad aicéiteach, sulfar aoil ná maltaideistrine, agus dá bhrí sin, gur iomchuí na substaintí sin a choinneáil go buan in Iarscríbhinn IV a ghabhann le Rialachán (CE) Uimh. 396/2005 (5).

(9) Ar bhonn na dtuairimí réasúnaithe agus na gconclúidí ón Údarás, agus na fachtóirí atá ábhartha maidir leis an ábhar atá faoi chaibidil á gcur san áireamh, comhlíonann na modhnuithe ábhartha ar na MRLanna atá beartaithe leis an Rialachán seo ceanglais Airteagal 14(2) de Rialachán (CE) Uimh 396/2005.

(10) Dá bhrí sin, ba cheart Rialachán (CE) Uimh. 396/2005 a leasú dá réir sin.

(11) Na bearta dá bhforáiltear sa Rialachán seo, is bearta iad atá i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

TAR ÉIS AN RIALACHÁN SEO A GHLACADH:

Airteagal 1 Leasaítear Iarscríbhinní II, III agus IV a ghabhann le Rialachán (CE) Uimh. 396/2005 i gcomhréir leis an Iarscríbhinn a ghabhann leis an Rialachán seo.

Airteagal 2 Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 24 Márta 2022. Thar ceann an Choimisiúin An tUachtarán Ursula VON DER LEYEN

(1) IO L 70, 16.3.2005, lch. 1.

(2) Tá na tuarascálacha eolaíocha seo a leanas ó EFSA ar fáil ar líne: http://www.efsa.europa.eu:

Reasoned opinion on the setting of import tolerances for azoxystrobin in mangoes and oil palm fruits [Tuairim réasúnaithe maidir le lamháltais allmhairiúcháin a shocrú le haghaidh asocsastróibine i mangónna agus torthaí pailme ola]. EFSA Journal [Iris EFSA] 2021;19(8):6821.

Reasoned opinion on the modification of the existing maximum residue levels for benzovindiflupyr in fresh herbs and edible flowers [Tuairim Réasúnaithe maidir leis na huasleibhéil iarmhar atá ann cheana le haghaidh beinsivindéfhluipire i luibheanna úra agus i mbláthanna inite]. EFSA Journal [Iris EFSA] 2021;19(9):6839.

Reasoned opinion on the modification of the existing maximum residue levels for benzovindiflupyr in leeks and spring onions/green onions/Welsh onions [Tuairim réasúnaithe maidir leis na huasleibhéil iarmhar atá ann cheana le haghaidh beinsivindéfhluipire i gcainneanna agus oinniúin earraigh/scailliún/ciobúil a mhodhnú]. EFSA Journal [Iris EFSA] 2021;19(7):6774.

Reasoned opinion on the modification of the existing maximum residue levels for cyantraniliprole in olives [Tuairim réasúnaithe maidir leis na huasleibhéil iarmhar atá ann cheana le haghaidh ciantrainileapróil in ológa a mhodhnú]. EFSA Journal [Iris EFSA] 2021;19(8):6805.

Reasoned opinion on the modification of the existing maximum residue levels for cyflufenamid in blackberries and raspberries [Tuairim réasúnaithe maidir leis na huasleibhéil iarmhar atá ann cheana le haghaidh ciofluifeanaimíde i sméara dubha agus i sútha craobh a mhodhnú]. EFSA Journal [Iris EFSA] 2021;19(8):6831.

Reasoned opinion on the modification of the existing maximum residue levels for emamectin in various crops [Tuairim réasúnaithe maidir leis na huasleibhéil iarmhar atá ann cheana le haghaidh eimimeictine i mbarra éagsúla a mhodhnú]. EFSA Journal [Iris EFSA] 2021;19(8):6824.

Reasoned opinion on the setting of import tolerance for flutolanil in peanuts [Tuairim réasúnaithe maidir le lamháltas allmhairiúcháin a shocrú le haghaidh flutolainile i bpiseanna talún]. EFSA Journal [Iris EFSA] 2021;19(8):6717.

Reasoned opinion on the modification of the existing maximum residue levels for proquinazid in blueberries and cranberries [Tuairim réasúnaithe maidir leis na huasleibhéil iarmhar atá ann cheana le haghaidh prócuineaisíde i bhfraocháin agus i mónóga a mhodhnú]. EFSA Journal [Iris EFSA] 2021;19(9):6835.

(3) Treoir 91/414/CEE ón gComhairle an 15 Iúil 1991 maidir le táirgí cosanta plandaí a chur ar an margadh (IO L 230, 19.8.1991, lch. 1).

(4) Rialachán (CE) Uimh. 1107/2009 ó Pharlaimint na hEorpa agus ón gComhairle an 21 Deireadh Fómhair 2009 maidir le táirgí cosanta plandaí a chur ar an margadh agus lena n-aisghairtear Treoracha 79/117/CEE agus 91/414/CEE ón gComhairle (IO L 309, 24.11.2009, lch. 1)

(5) Ráiteas maidir le substaintí gníomhacha i lotnaidicídí nach bhfuil gá le hathbhreithniúchán ar na huasleibhéil iarmhar atá ann cheana ina leith faoi Airteagal 12 de Rialachán (CE) Uimh. 396/2005. EFSA Journal [Iris EFSA] 2020;18(12):6318.